Document ID: /roh_data/filtered/fineweb-2-filterrobots_roh.jsonl.gz/24559

Sche scolas pretendan dad uffants da lingua estra da frequentar curs da tudestg supplementars, ston las scolas surpigliar quests custs – e betg ils geniturs dals uffants. Quai ha decis il Tribunal federal ed uschia annullà ina regla da la scola populara dal chantun Turgovia. Tenor la Constituziun saja l’instrucziun fundamentala gratuita. Quest dretg cumpiglia er l’egualitad da las schanzas en connex cun la furmaziun – argumentescha il Tribunal federal.
Nagina participaziun da custs da champs obligatorics
Cun la medema argumentaziun ha il tribunal er abolì la segunda midada en la lescha da la scola populara. Quella avess previs che geniturs avessan stuì sa participar vi dals custs dad excursiuns e champs obligatorics dals scolars. Cunter quels dus novs reglaments ch'èn dapi l'avust 2016 en vigur, avevan quatter persunas privatas reccurì tar il Tribunal federal. Quel ha approvà il recurs ed abolì quests dus midaments en la lescha da las scolas popularas dal chantun Turgovia.
RR novitads 14:00